32000R2437
L 280/28
JURNALUL OFÍCIAL AL UNIUNII EUROPENE
REGULAMENTUL (CE) NR. 2437/2000 AL COMISIEI
din 3 noiembrie 2000
privind autorizarea permanentă a unui aditiv și autorizarea provizorie de noi aditivi în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii în hrana animalelor (1), modificată ultima dată de Regulamentul (CE) nr. 1887/2000 (2) al Comisiei, în special articolul 3,
întrucât:
(1)
Directiva 70/524/CEE prevede posibilitatea autorizării de noi aditivi ținând cont de evoluția cunoștințelor științifice și tehnice.
(2)
Articolul 9d din directiva în cauză prevede că un aditiv de tipul celor menționate în anexa C partea II la directiva menționată este autorizat în cazul în care, în urma evaluării dosarului, se constată că sunt îndeplinite toate condițiile prevăzute la articolul 3a din această directivă.
(3)
Articolul 9e din directiva în cauză prevede că un aditiv de același tip poate fi autorizat provizoriu pentru o perioadă de maxim patru ani în cazul în care, în urma evaluării dosarului menționat, se constată că sunt îndeplinite condițiile din articolul 3a literele (b)-(e) din directiva respectivă și în cazul în care se poate presupune, pe baza rezultatelor disponibile, că sunt îndeplinite condițiile prevăzute de articolul 3a litera (a).
(4)
În urma examinării dosarului prezentat rezultă că preparatul de microorganisme descris în anexele I și II la prezentul regulament este în conformitate cu condițiile din articolul 3a literele (b)-(e) din directiva menționată. Acesta îndeplinește, de asemenea, condițiile din articolul 3a litera (a) atunci când este utilizat pentru purcei.
(5)
De asemenea, se poate presupune, în lumina rezultatelor disponibile, că sunt îndeplinite condițiile prevăzute la articolul 3a litera (a) în ceea ce privește utilizarea preparatului de microorganisme pentru categoriile de animale enumerate în anexa II la prezentul regulament.
(6)
Din examinarea dosarelor prezentate rezultă că preparatele de enzime descrise în anexa III la prezentul regulament îndeplinesc condițiile de autorizare provizorie prevăzute la articolul 9e din directivă atunci când sunt folosite pentru categoriile de animale menționate în anexa III la prezentul regulament și în conformitate cu celelalte dispoziții.
(7)
Directiva 89/391/CEE a Consiliului din 12 iunie 1989 de punere în aplicare a măsurilor care au rolul de a promova îmbunătățirea siguranței și sănătății lucrătorilor la locul de muncă (3) și directivele sale specifice, în special Directiva 90/679/CEE a Consiliului privind protecția lucrătorilor împotriva riscurilor legate de expunerea la agenți biologici la locul de muncă (4), modificată ultima dată de Directiva 97/65/CE a Consiliului (5) sunt aplicabile în întregime utilizării și manipulării de către lucrători a aditivilor din furaje.
(8)
Comitetul științific pentru hrana animalelor a emis un aviz favorabil în ceea ce privește inocuitatea preparatelor de enzime și de microorganisme și în ceea ce privește influența favorabilă asupra purceilor a preparatului de microorganisme.
(9)
Măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Preparatele care fac parte din grupa microorganismelor menționate în anexele I și II la prezentul regulament sunt autorizate în conformitate cu Directiva 70/524/CEE ca aditivi în hrana animalelor, în condițiile prevăzute în anexele menționate.
Articolul 2
Preparatele aparținând grupei enzimelor care sunt menționate în anexa III la prezentul regulament sunt autorizate în conformitate cu Directiva 70/524/CEE ca aditivi în hrana animalelor, în condițiile prevăzute în anexa menționată.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 noiembrie 2000.